Undersøgelsen viser højere dødelighed ved sygdommen.

Der kommer hele tiden ny forskning på kræftområdet, men nogle kræftformer er så sjældne, at det er meget svært at samle viden, fordi patienterne - heldigvis - er så få. En af de sygdomme er lymfekræftformen PTCL. Sygdommen er både sjælden og agressiv, og hidtil har der manglet forskning på området. Nu har en læge fra Aalborg Universitetshospital offentliggjort en ny undersøgelse af sygdommen, det skriver Kræftens Bekæmpelse . Det er læge og ph.d.-studerende Ahmed Ludvigsen Al-Mashhadi, der står bag undersøgelsen, som omfatter 239 patienter fra Danmark og Sverige. - Sygdommen er så hyppig, at alle, der behandler patienter med lymfekræft, vil møde patienter med diagnosen. Men samtidig er den så sjælden, at vi har for lidt viden om, hvordan det går patienterne, siger Ahmed Ludvigsen Al-Mashhadi til Kræftens Bekæmpelse. Lav overlevelse efter fem år Tidligere har man behandlet PTCL udfra forskning i andre lymfekræftformer, men Aalborg-lægens forskning tyder på at formerne ikke bør sammenlignes. Mens 90 procent bliver helbredt efter den mest almindelige form for lymfekræft opdaget i et tidligt stadie, viser undersøgelsen, at kun 58 procent af patienterne med PTCL er i live fem år efter diagnosen er stillet. Samtidig viser den, at patienter under 60 år uden symptomer har betydeligt bedre overlevelsesrate. I undersøgelsen er der brugt to forskellige behandlingsformer. Den ene er baseret udelukkende på kemo, mens den anden er en kombination af kemo og stråling. - Der er ikke forskel på overlevelsen efter de to behandlinger, og vores studie viser ikke, hvad der er den rigtige behandling. Der skal mere forskning til, siger Ahmed Ludvigsen Al-Mashhadi. Aalborg-forskningen er offentliggjort i det videnskabelige tidsskrift American Journal of Hematology. Projektet har fået støtte fra Knæk Cancer i 2021. Kommende undersøgelser skal sammenligne behandlinger for at blive kolgere på, hvad der virker bedst. Ahmed Ludvigsen Al-Mashhadi fortæller, at der også er nye behandlinger på vej.